CELEX: 52020PC0221
Language: lt
Date: 2020-05-20
Title: Pasiūlymas EUROPOS PARLAMENTO IR TARYBOS REGLAMENTAS kuriuo, atsižvelgiant į COVID-19 protrūkį, nustatomos laikinosios priemonės, susijusios su Reglamente (ES) 2019/788 dėl Europos piliečių iniciatyvos nustatytais rinkimo, tikrinimo ir nagrinėjimo etapų terminais

EUROPOS KOMISIJA
            Briuselis, 2020 05 20
            COM(2020) 221 final
            2020/0099(COD)
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo, atsižvelgiant į COVID-19 protrūkį, nustatomos laikinosios priemonės, susijusios su Reglamente (ES) 2019/788 dėl Europos piliečių iniciatyvos nustatytais rinkimo, tikrinimo ir nagrinėjimo etapų terminais
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  COVID-19 pandemija padarė precedento neturintį poveikį valstybėms narėms ir jų piliečiams. Siekdamos kovoti su pandemija, valstybės narės ėmėsi priemonių COVID-19 plitimui sustabdyti arba sulėtinti, įskaitant izoliavimo priemones, dėl kurių beveik visose valstybėse narėse viešasis gyvenimas praktiškai sustojo. 
               
               
                  Pandemija neišvengiamai daro didelį poveikį ir Europos piliečių iniciatyvai (EPI) – dalyvaujamosios demokratijos priemonei, kuri priklauso nuo piliečių dalyvavimo visoje ES. Teisė pateikti EPI yra įtvirtinta Europos Sąjungos sutartyje (ES sutarties 11 straipsnio 4 dalyje). Dėl nacionalinių judėjimo suvaržymų ir apskritai dėl visuotinio pandemijos paplitimo organizatoriams šiuo metu yra beveik neįmanoma sėkmingai tęsti vietos kampanijų ir rinkti popierinės formos pritarimo pareiškimų, kad reikiamus pareiškimus jie galėtų surinkti per nustatytą 12 mėnesių laikotarpį. 
               
               
                  Valstybėms narėms ir Europos Sąjungos institucijoms taip pat tenka tam tikros pareigos, susijusios su surinktų pritarimo pareiškimų galiojimo tikrinimu (įskaitant tvirtinimą) ir sėkmingos iniciatyvos nagrinėjimu. Šioms pareigoms įvykdyti taip pat nustatyti terminai. Dėl išskirtinių aplinkybių, susidariusių dėl nacionalinių priemonių, kurių imtasi reaguojant į COVID-19 pandemijos sukeltą precedento neturinčią visuomenės sveikatos krizę, gali būti, kad valstybės narės ir Europos Sąjungos institucijos nesugebės įvykdyti šių pareigų per teisės aktuose nustatytus terminus. 
               
               
                  Siekiant išsaugoti Europos piliečių iniciatyvos priemonės veiksmingumą šios pandemijos metu, išsklaidyti iniciatyvų, kurių rinkimo, tikrinimo ar nagrinėjimo etapas nėra pasibaigęs, organizatorių būgštavimus ir jiems užtikrinti teisinį aiškumą, būtina imtis laikinųjų priemonių, kuriomis būtų galima pratęsti pritarimo šioms iniciatyvoms pareiškimų rinkimo laikotarpius. Panašių laikinųjų priemonių reikėtų imtis siekiant suteikti galimybę valstybėms narėms prašyti Europos Komisijos pratęsti tikrinimo laikotarpį tuo atveju, kai dėl kovos su pandemija priemonių jų kompetentingos institucijos negali tikrinimo užbaigti laiku. Analogiškai, Europos Parlamentui ir Europos Komisijai turėtų būti leidžiama atidėti viešąjį svarstymą ir susitikimą su organizatoriais iki, atsižvelgiant į visuomenės sveikatos padėtį šalyje, kurioje jie planuoja surengti šiuos susitikimus, vėl bus galima tai padaryti. Atitinkamas galiojančios iniciatyvos nagrinėjimo laikotarpis turėtų būti atitinkamai pratęstas.  
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Teisės aktas, susijęs su šiuo reglamentu, yra 2019 m. balandžio 17 d. Europos Parlamento ir Tarybos reglamentas (ES) 2019/788 dėl Europos piliečių iniciatyvos. Tame reglamente nėra konkrečių nuostatų, pagal kurias būtų galima pratęsti pritarimo užregistruotoms iniciatyvoms pareiškimų rinkimo, tikrinimo ir nagrinėjimo laikotarpius esant tokioms aplinkybėms, kokios susiklostė dėl COVID-19 krizės. Todėl būtina priimti atitinkamas nuostatas, kad būtų atsižvelgta į priemonių, kurių imtasi reaguojant į COVID-19 pandemijos sukeltą visuomenės sveikatos krizę, poveikį ir organizatorių grupėms ir valstybių narių institucijoms būtų užtikrintas teisinis tikrumas.
               
            
            
               •Suderinamumas su kitomis Sąjungos politikos sritimis
            
            
               
                  Dideli sunkumai, su kuriais dėl priemonių, kurių valstybės narės ėmėsi kovodamos su COVID-19 pandemija, šiuo metu susiduria organizatoriai, rinkdami popierinės formos pritarimo pareiškimus ir organizuodami vietos kampanijas, skirtas visuomenei informuoti apie jų iniciatyvas, galėtų pakenkti jų gebėjimui pasiekti ribą – vieną milijoną pritarimo pareiškimų bent septyniose valstybėse narėse. Tai būtina sąlyga siekiant prašyti Europos Komisijos pateikti atitinkamu klausimu pasiūlymą dėl Sąjungos teisės akto, kuriuo siekiama įgyvendinti Sutartis. Todėl būtų pakenkta šios Sąjungos lygmens dalyvaujamosios demokratijos priemonės, kuria Sąjungos piliečiams suteikta teisė pateikti pasiūlymą dėl tokių teisinių veiksmų, veiksmingumui. Todėl, kaip ir kitų sričių Sąjungos politikos ir teisinių priemonių, kurioms COVID-19 pandemija padarė poveikį, atveju, siūloma imtis laikinųjų priemonių siekiant kovoti su šiuo nenumatytu išskirtiniu poveikiu.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas yra susijęs su Reglamente (ES) 2019/788 nustatytais rinkimo, tikrinimo ir nagrinėjimo etapuose taikomais terminais. Tas reglamentas priimtas remiantis SESV 24 straipsniu. SESV 24 straipsnyje nustatytas konkretus Europos piliečių iniciatyvos teisinis pagrindas ir tai, kad piliečių iniciatyvos, kaip apibrėžta Europos Sąjungos sutarties 11 straipsnyje, įgyvendinimo procedūrų nuostatos ir sąlygos nustatomos reglamentu. Todėl ir šis pasiūlymas yra grindžiamas SESV 24 straipsniu. 
               
            
            
               •Subsidiarumo principas (neišimtinės kompetencijos atveju) 
            
            
               
                  Reglamente (ES) 2019/788 nustatyta atitinkamų Europos piliečių iniciatyvoms taikomų terminų trukmė. Šiuo metu galiojančioje reglamento redakcijoje nėra numatyta būtino lankstumo taikant terminus, kuris suteiktų galimybę organizatorių grupėms, valstybėms narėms ir Europos Sąjungos institucijoms šiuos terminus pratęsti esant išskirtinėms aplinkybėms, pavyzdžiui, COVID-19 pandemijai. Terminų pratęsimas gali būti įtvirtintas tik Sąjungos teisės nuostatomis, t. y. laikinosiomis nukrypti leidžiančiomis nuostatomis. 
               
               
                  •
                        Proporcingumo principas
               
               
                  Atsižvelgiant į priemonių, kurių valstybės narės ėmėsi kovodamos su COVID-19 pandemija, poveikio mastą, šie Sąjungos veiksmai yra būtini Reglamente (ES) 2019/788 nustatytam tinkamo Europos piliečių iniciatyvos veikimo tikslui pasiekti. Pasiūlymas apsiriboja tikslinėmis laikinosiomis priemonėmis, kurių imamasi reaguojant į valstybių narių priemonių, susijusių su COVID-19 pandemija, daromą poveikį. Šiomis priemonėmis neviršijama to, kas būtina teisiniam tikrumui užtikrinti ir Europos Sąjungos sutartyje įtvirtintos Europos piliečių iniciatyvos veiksmingumui išsaugoti. 
               
               
                  Komisijos įgyvendinimo įgaliojimų, susijusių su tolesniu pritarimo atitinkamoms iniciatyvoms pareiškimų rinkimo laikotarpio pratęsimu, taikymo sritis yra ribota ir jie yra proporcingi. Jiems taikomas objektyvus ir patikrinamas reikalavimas, kad priemonės, kurių imasi valstybės narės, būtų taikomos arba toliau taikomos daugumoje valstybių narių arba keliose valstybėse narėse, kurių gyventojų skaičius sudaro daugiau kaip 35 % ES gyventojų. Analogiškai, Komisija leidžia valstybei narei pratęsti pritarimo konkrečiai iniciatyvai pareiškimų tikrinimo laikotarpį tik tuo atveju, jei atitinkama valstybė narė įrodo, kad dėl taikomų kovos su COVID-19 priemonių ji negali užbaigti tikrinimo per nustatytą trijų mėnesių laikotarpį. Atitinkama valstybė narė pateikia pagrįstą prašymą dėl tokio pratęsimo. 
               
            
         
         
            
               
                  Siūlomas pakeitimas galioja ribotą laiką, darant prielaidą, kad pandemija bus įveikta iki 2022 m. pabaigos.  
               
            
            
               •Priemonės pasirinkimas
            
            
               
                  Reglamentas yra tinkama priemonė, kuria užtikrinamas reikiamas lankstumas pratęsiant teisės aktuose nustatytus terminus, pagal Reglamentą (ES) 2019/788 taikomus pritarimo Europos piliečių iniciatyvai pareiškimų rinkimo, tikrinimo ir nagrinėjimo etapuose. Tiems terminams pratęsti reikalingas visuotinai taikomas Sąjungos aktas, kuris yra privalomas ir tiesiogiai taikomas visose valstybėse narėse. Taip pat laikoma, kad reglamentas yra tinkamas siekiant nustatyti būtiną teisinį pagrindą, kuriuo remiantis Komisijai suteikiami įgyvendinimo įgaliojimai atitinkamos valstybės narės prašymu pratęsti rinkimo ir tikrinimo laikotarpius. 
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Netaikoma.
               
            
            
               •Konsultacijos su suinteresuotosiomis šalimis
            
            
               
                  Atsižvelgiant į klausimo skubumą, oficialios konsultacijos su suinteresuotosiomis šalimis nebuvo surengtos. Tačiau pasiūlymas grindžiamas konsultacijų su Europos piliečių iniciatyvos ekspertų grupe rezultatais. Susitikimas su ekspertų grupe surengtas 2020 m. balandžio 30 d. – po to, kai buvo surengta apklausa apie pagrindinius pakeitimo metmenis. Komisija taip pat gavo keletą iniciatyvų, kurios pandemijos metu nėra baigtos, organizatorių kreipimųsi, kuriuose prašoma rasti adekvačių ir tinkamų sprendimų, visų pirma dėl terminų pratęsimo, kurie padėtų išspręsti jų problemas renkant reikalingus pritarimo pareiškimus. Panašių prašymų gauta iš Europos Parlamento narių, įskaitant Konstitucinių reikalų komiteto pirmininką. 
               
            
            
               •Tiriamųjų duomenų rinkimas ir naudojimas
            
            
               
                  Netaikoma.
               
            
            
               •Poveikio vertinimas
            
            
               
                  Siūlomomis tikslinėmis laikinosiomis priemonėmis pirmiausia siekiama dėl išskirtinių priežasčių, susijusių su COVID-19 protrūkiu, pratęsti Reglamente (ES) 2019/788 nustatytus atitinkamus laikotarpius. Priemonės taikomos palyginti trumpą laiką. Todėl laikoma, kad poveikio vertinimas nėra reikalingas.
               
            
            
               •Reglamentavimo tinkamumas ir supaprastinimas
            
            
               Netaikoma.
            
            
               •Pagrindinės teisės
            
            
               
                  Netaikoma.
               
            
            
               4.POVEIKIS BIUDŽETUI
            
            
               
                  Šis pasiūlymas poveikio biudžetui neturi. 
               
               
                  Pagal Reglamentą (ES) 2019/788 organizatoriai turi turėti internetinę pritarimo pareiškimų rinkimo sistemą. Jie gali nuspręsti tokią sistemą įdiegti patys arba naudoti Komisijos įdiegtą ir valdomą centrinę internetinę rinkimo sistemą. Pratęsus pritarimo iniciatyvoms, kurioms naudojama centrinė internetinė rinkimo sistema, pareiškimų rinkimo laikotarpį, organizatorių grupės galės ilgiau naudotis centralizuota rinkimo sistema. Kadangi sistema sukurta taip, kad ji galėtų būti vienu metu naudojama kelioms iniciatyvoms, toks tolesnis jos naudojimas papildomų išlaidų nesudaro. Rinkimo laikotarpio pratęsimas nereikalauja papildomų Komisijos administracijos žmogiškųjų išteklių šioms iniciatyvoms tvarkyti, nes Reglamente (ES) 2019/788 nustatytos su iniciatyvomis susijusios Komisijos pareigos išlieka tos pačios. 
               
            
            
               5.KITI ELEMENTAI
            
         
         
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Priemonių įgyvendinimo stebėsena bus atliekama ir jo ataskaita bus teikiama taikant Reglamente (ES) 2019/788 nustatytus bendruosius ataskaitų teikimo mechanizmus.
               
            
            
               •Aiškinamieji dokumentai (direktyvoms)
            
            
               
                  Netaikoma.
               
            
            
               •Išsamus konkrečių pasiūlymo nuostatų paaiškinimas
            
            
               
                  Siūlomos laikinosios priemonės yra susijusios su Reglamentu (ES) 2019/788 dėl Europos piliečių iniciatyvos. 
               
               
                  Pasiūlyme numatyta pratęsti pritarimo iniciatyvoms, kurios užregistruotos pagal Reglamentą (ES) 2019/788 arba Reglamentą (ES) Nr. 211/2011, pareiškimų rinkimo terminus. Jame taip pat numatyta galimybė valstybei narei prašyti pratęsti tikrinimo laikotarpį. Siūloma panaši priemonė, kuria, atsižvelgiant į konkrečias aplinkybes, pratęsiamas galiojančios iniciatyvos nagrinėjimo laikotarpis. Šios priemonės yra laikino pobūdžio, nes jos taikomos tik iki 2022 m. pabaigos.
               
               
                  Kalbant apie rinkimo laikotarpio pratęsimą, pasiūlyme nurodyta pirma laikinoji priemonė yra tai, kad iniciatyvų, kurioms pritarimo pareiškimai 2020 m. kovo 11 d., t. y. dieną, kurią Pasaulio sveikatos organizacija oficialiai paskelbė, kad COVID-19 protrūkis tapo pasaulinio masto pandemija, nebuvo baigti rinkti, atveju rinkimo laikotarpis pratęsiamas šešiems mėnesiams. Nuo to laiko visos valstybės narės ėmėsi priemonių pandemijai sustabdyti arba sulėtinti, o tai iš esmės apriboja iniciatyvų organizatorių galimybę vykdyti vietos kampanijas ir rinkti popierinės formos pritarimo pareiškimus. 
               
               
                  Atitinkamą nuostatą papildo Komisijai suteikti įgaliojimai pratęsti pritarimo šioms iniciatyvoms ir iniciatyvoms, kurių atžvilgiu rinkimo etapas prasidėjo vėliau, pareiškimų rinkimo laikotarpį, jei dauguma valstybių narių arba kelios valstybės narės, kurių gyventojų skaičius sudaro daugiau kaip 35 % ES gyventojų, (toliau) taikytų tokias priemones arba jei kiltų naujas protrūkis, dėl kurio valstybės narės turėtų vėl imtis tokių priemonių ir jų poveikio mastas iniciatyvoms būtų toks pat. Įgaliojimai suteikiami ribotam laikui (laikotarpiai pratęsiami tik trims mėnesiams, o bendras rinkimo laikotarpis neviršija 24 mėnesių) ir remiantis objektyviais kriterijais. 
               
               
                  Įgyvendinimo aktai dėl pritarimo iniciatyvoms, kurių atžvilgiu rinkimo etapas 2020 m. kovo 11 d. arba šio reglamento įsigaliojimo dieną jau buvo prasidėjęs, pareiškimų rinkimo laikotarpio tolesnio pratęsimo gali būti priimami tik įsigaliojus šiam reglamentui. Šiame reglamente numatytas šešių mėnesių trukmės pratęsimo laikotarpis yra pakankamas, kad Komisija po reglamento įsigaliojimo galėtų priimti sprendimą dėl pritarimo šioms iniciatyvoms pareiškimų rinkimo laikotarpio tolesnio pratęsimo, jei jis reikalingas. 
               
               
                  Pasiūlyme numatyta konkreti laikinoji priemonė, taikoma tuo atveju, kai valstybė narė mano, kad dėl išskirtinių aplinkybių, susidariusių dėl jos teritorijoje taikomų priemonių, jos nacionalinė institucija pagrįstai negali per trijų mėnesių laikotarpį užbaigti pritarimo pareiškimų tikrinimo ir tvirtinimo. Tokiu atveju valstybė narė gali pateikti Komisijai pagrįstą prašymą šį laikotarpį pratęsti ne mažiau kaip vienam mėnesiui ir ne daugiau kaip trims mėnesiams. 
               
               
                  Kelios iniciatyvos, kurioms pritarimo pareiškimai šiuo metu renkami, buvo užregistruotos pagal Reglamentą (ES) Nr. 211/2011. Kalbant apie rinkimo ir tikrinimo procesą, šioms iniciatyvoms tebėra taikomos to reglamento nuostatos. Pasiūlymu užtikrinama, kad šioms iniciatyvoms taip pat būtų taikomos atitinkamos priemonės dėl rinkimo ir tikrinimo laikotarpio pratęsimo. 
               
               
                  Pagal Reglamentą (ES) 2019/788 konkretūs terminai taikomi ir nagrinėjimo laikotarpiui. Europos Sąjungos institucijos turi surengti susitikimą su organizatoriais (jį per vieną mėnesį nuo sėkmingos iniciatyvos pateikimo dienos turi surengti Komisija) ir viešąjį svarstymą (jį per tris mėnesius nuo iniciatyvos pateikimo dienos turi surengti Europos Parlamentas). Atsižvelgiant į priemones, kurių imtasi kovojant su COVID-19 pandemija šalyje, kurioje institucijos ketina organizuoti šiuos renginius, juos surengti laikantis Reglamente (ES) 2019/788 nustatytų terminų gali būti sudėtinga. Tokiu atveju Europos Sąjungos institucijoms turėtų būti leidžiama tokius renginius organizuoti kai tik, atsižvelgiant į visuomenės sveikatos padėtį toje šalyje, vėl bus galima surengti tokius renginius. Tokiais atvejais Europos Komisija, reaguodama į galiojančią iniciatyvą, per tris mėnesius nuo viešojo svarstymo Europos Parlamente dienos turi priimti pranešimą.  
               
               
                  Jei dėl šiame pasiūlyme nustatytų laikinųjų priemonių pratęsiamas rinkimo, tikrinimo ar nagrinėjimo laikotarpis, būtina taikyti laikinąją priemonę, kuria būtų numatyta galimybė pratęsti Reglamente (ES) 2019/788 nustatytus saugojimo laikotarpius, kad dėl taikomo teisinio reikalavimo pritarimo pareiškimai nebūtų sunaikinti pirma laiko. 
               
            
            
               2020/0099 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               kuriuo, atsižvelgiant į COVID-19 protrūkį, nustatomos laikinosios priemonės, susijusios su Reglamente (ES) 2019/788 dėl Europos piliečių iniciatyvos nustatytais rinkimo, tikrinimo ir nagrinėjimo etapų terminais
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 24 straipsnį,
            
         
         
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  1
               , 
            
            
               atsižvelgdami į Regionų komiteto nuomonę
                  2
               , 
            
            
               laikydamiesi įprastos teisėkūros procedūros,
            
            
               kadangi:
            
            
               (1)2020 m. kovo 11 d. Pasaulio sveikatos organizacija paskelbė, kad COVID-19 protrūkis tapo pasaulinio masto pandemija. Tos pandemijos padariniai valstybėms narėms turėjo didelį išskirtinį poveikį. COVID-19 plitimui sustabdyti arba sulėtinti jos įvedė įvairių suvaržymų, įskaitant izoliavimo priemones, kuriomis varžomas laisvas jų piliečių judėjimas, viešų renginių draudimą ir parduotuvių, restoranų ir mokyklų uždarymą. Dėl tų priemonių beveik visose valstybėse narėse viešasis gyvenimas praktiškai sustojo;  
            
            
               (2)priemonės, kurių ėmėsi valstybės narės, neišvengiamai turėjo didelį poveikį ir Europos piliečių iniciatyvoms. Europos Parlamento ir Tarybos reglamente (ES) 2019/788
                  3
                nustatyta, jog tam, kad Europos piliečių iniciatyva būtų sėkminga, organizatoriai turi per 12 mėnesių laikotarpį bent 7 valstybėse narėse surinkti ne mažiau kaip 1 milijoną pritarimo pareiškimų. Visų pirma, dėl priemonių, kurių imtasi kovojant su COVID-19 pandemija, tapo kur kas sudėtingiau rinkti popierinės formos pritarimo pareiškimus, vykdyti vietos kampanijas ir organizuoti viešuosius renginius, o tai labai svarbu sėkmingai iniciatyvai;
            
            
               (3)pagal Reglamentą (ES) 2019/788 valstybėms narėms ir Sąjungos institucijoms taip pat tenka tam tikros teisinės pareigos. Toms pareigoms taikomi griežti terminai, nuo kurių pagal Reglamentą (ES) 2019/788 neleidžiama nukrypti;   
            
            
               (4)Europos Sąjungos sutartimi Sąjungos piliečiams suteikta teisė kreiptis į Komisiją su prašymu pateikti pasiūlymą dėl Sąjungos teisės akto, kuriuo siekiama įgyvendinti Sutartis. Piliečių iniciatyva yra viena iš pagrindinių priemonių, kuriomis naudodamiesi Sąjungos piliečiai gali lengvai ir prieinamu būdu dalyvauti demokratinėse ir politinėse diskusijose apie Sąjungą ir į Sąjungos darbotvarkę įtraukti jiems rūpimus klausimus; 
            
            
               (5)dabartinėmis išskirtinėmis aplinkybėmis, visų pirma dėl priemonių, kurių valstybės narės ėmėsi kovodamos su COVID-19 pandemija, būtina taikyti laikinąsias priemones, kad būtų išsaugotas tos priemonės veiksmingumas ir užtikrintas teisinis tikrumas dėl galimo taikytinų terminų pratęsimo;
            
            
               (6)valstybės narės nurodė, kad, siekdamos stebėti ir kontroliuoti visuomenės sveikatos padėtį, apribojimų, įvestų priemonėmis, kuriomis kovojama su COVID-19 pandemija, lygį jos mažins tik laipsniškai. Todėl pritarimo pareiškimų rinkimo laikotarpį tikslinga pratęsti šešių mėnesių laikotarpiui, kuris apima laiką nuo 2020 m. kovo 11 d., kai Pasaulio sveikatos organizacija paskelbė, kad protrūkis tapo pandemija. Tas pratęsimas grindžiamas prielaida, kad bent pirmus šešis mėnesius nuo 2020 m. kovo 11 d. dauguma valstybių narių arba kelios valstybės narės, kurių gyventojų skaičius sudaro daugiau kaip 35 % Sąjungos gyventojų, taikys priemones, kurios iš esmės apribos organizatorių galimybes vykdyti vietos kampanijas ir rinkti popierinės formos pritarimo pareiškimus. Todėl pritarimo iniciatyvoms, kurių atžvilgiu rinkimo etapas 2020 m. kovo 11 d. buvo prasidėjęs, pareiškimų rinkimo laikotarpis turėtų būti pratęstas šešiems mėnesiams. Jeigu pritarimo iniciatyvai pareiškimų rinkimo laikotarpis prasidėjo po kovo 11 d., jis turėtų būti pratęstas proporcingai;
            
            
               (7)atsižvelgiant į tai, kad pandemijos pabaigą Sąjungoje sunku nuspėti, tikslinga suteikti įgaliojimus Komisijai priimti įgyvendinimo aktus, kuriais tais atvejais, kai dėl COVID‑19 pandemijos susidariusios išskirtinės aplinkybės išlieka, toliau pratęsiamas pritarimo pareiškimų rinkimo laikotarpis toms iniciatyvoms, kurioms pritarimo pareiškimų rinkimo laikotarpis 2020 m. rugsėjo 11 d. dar nėra pasibaigęs. Šiame reglamente numatytas rinkimo laikotarpio pratęsimas šešiems mėnesiams turėtų būti pakankamas, kad Komisija galėtų nuspręsti, ar tolesnis rinkimo laikotarpio pratęsimas yra pagrįstas. Suteiktais įgaliojimais Komisijai taip pat turėtų būti suteikta galimybė priimti įgyvendinimo aktus, kuriais naujõs visuomenės sveikatos krizės, susijusios su nauju COVID-19 protrūkiu, atveju rinkimo laikotarpis pratęsiamas, jeigu dauguma valstybių narių arba kelios valstybės narės, kurių gyventojų skaičius sudaro daugiau kaip 35 % Sąjungos gyventojų, ėmėsi priemonių, kurių poveikis galėtų būti toks pat; 
            
            
               (8)siekiant užtikrinti vienodas rinkimo laikotarpio pratęsimo įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011
                  4
               ; 
            
            
               (9)priemonės, kurių valstybės narės ėmėsi kovodamos su COVID-19 pandemija, gali daryti didelį poveikį kompetentingų institucijų gebėjimui patikrinti pritarimo pareiškimų galiojimą per Reglamente (ES) 2019/788 nustatytą trijų mėnesių laikotarpį. Pavyzdžiui, dėl pandemijos gali būti mažiau darbuotojų arba kompetentingoms institucijoms gali būti pavesta papildomų užduočių ir pareigų; 
            
            
               (10)valstybės narės turėtų užtikrinti, kad, nepaisant priemonių, kurių imtasi kovojant su COVID-19 pandemija, jų administracijos veiktų kuo įprastesniu režimu. Tačiau išskirtinėmis aplinkybėmis valstybei narei turėtų būti leidžiama pateikti Komisijai pagrįstą prašymą leisti pratęsti tikrinimo ir tvirtinimo laikotarpį. Prašymas turėtų būti pagrįstas ir jame turėtų būti atsižvelgiama į su pandemija susijusių priemonių poveikį tos valstybės narės kompetentingų institucijų veikimui. Bet koks pratęsimas turėtų būti ne ilgesnis nei pirminis tikrinimo laikotarpis;  
            
            
               (11)dėl priemonių, kurių valstybės narės ėmėsi kovodamos su COVID-19 pandemija, Sąjungos institucijoms gali būti sudėtinga surengti su galiojančių iniciatyvų nagrinėjimu susijusius susitikimus su organizatoriais arba viešuosius svarstymus valstybėje narėje, kurioje jos ketina surengti tokius susitikimus. Tokiais atvejais institucijoms turėtų būti leidžiama atidėti tokių susitikimų organizavimą iki dienos, kai tai leidžiama atsižvelgiant į visuomenės sveikatos padėtį toje valstybėje narėje. Kad Komisija galėtų tinkamai atsižvelgti į viešojo svarstymo rezultatus, tais atvejais, kai jis atidedamas, jai turėtų būti suteikta galimybė atidėti pranešimo, kuriame ji išdėsto savo teisines ir politines išvadas dėl iniciatyvos, priėmimą iki trijų mėnesių nuo viešojo svarstymo dienos; 
            
            
               (12)tais atvejais, kai dėl priemonių, kurių valstybės narės ėmėsi kovodamos su COVID-19 pandemija, pratęsiamas rinkimo, tikrinimo ar nagrinėjimo laikotarpis, atitinkamai pratęsiami Reglamente (ES) 2019/788 nustatyti pritarimo pareiškimų saugojimo laikotarpiai;
            
            
               (13)dėl nenumatyto ir staigaus COVID-19 protrūkio ir priemonių, kurių dėl to ėmėsi valstybės narės ir kurių taikymas buvo reguliariai pratęsiamas, kai kuriais atskirais atvejais nebuvo įmanoma laiku imtis šiame reglamente numatytų laikinųjų priemonių. Dėl tos priežasties laikinosios priemonės taip pat turėtų būti taikomos laikotarpiu iki jo įsigaliojimo;   
            
            
               (14)šis reglamentas taip pat turėtų būti taikomas pagal Europos Parlamento ir Tarybos reglamentą (ES) Nr. 211/2011
                  5
                iki 2020 m. sausio 1 d. užregistruotoms iniciatyvoms, kurioms pagal Reglamento (ES) 2019/788 27 straipsnį toliau taikomos pirmiau nurodyto reglamento nuostatos dėl pritarimo pareiškimų rinkimo laikotarpio ir valstybių narių atliekamo tikrinimo ir tvirtinimo;
            
         
         
            
               (15)atsižvelgiant į laikiną priemonių, kurių valstybės narės ėmėsi kovodamos su COVID-19 pandemija, pobūdį, šio reglamento taikymo laikotarpis taip pat turėtų būti ribotas; 
            
            
               (16)šis reglamentas turėtų būti priimtas skubos tvarka, kad poveikį piliečiams, organizatoriams, nacionalinėms administracijoms ir Sąjungos institucijoms darantys teisinio netikrumo atvejai, visų pirma kai atitinkami pritarimo kai kurioms iniciatyvoms pareiškimų rinkimo, tikrinimo ir nagrinėjimo laikotarpiai jau baigėsi arba netrukus baigsis, truktų kuo trumpiau. Todėl tikslinga nustatyti prie Europos Sąjungos sutarties, Sutarties dėl Europos Sąjungos veikimo ir Europos atominės energijos bendrijos steigimo sutarties pridėto Protokolo Nr. 1 dėl nacionalinių parlamentų vaidmens Europos Sąjungoje 4 straipsnyje nurodyto aštuonių savaičių laikotarpio išimtį;
            
            
               (17)šis reglamentas turėtų įsigalioti skubos tvarka kitą dieną po jo paskelbimo Europos Sąjungos oficialiajame leidinyje, 
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Dalykas
            
            
               Šiuo reglamentu nustatomos laikinosios priemonės, taikytinos pritarimo pagal Reglamentą (ES) 2019/788 ir Reglamentą (ES) Nr. 211/2011 užregistruotoms piliečių iniciatyvoms pareiškimų rinkimo, tikrinimo ir nagrinėjimo laikotarpiams, atsižvelgiant į priemones, kurių valstybės narės ėmėsi kovodamos su COVID-19 pandemija. 
            
            
               2 straipsnis
            
            
               Pritarimo pareiškimų rinkimo terminų pratęsimas 
            
            
               1)Nedarant poveikio Reglamento (ES) 2019/788 8 straipsnio 1 daliai ir Reglamento (ES) Nr. 211/2011 5 straipsnio 5 daliai, tais atvejais, kai pritarimo iniciatyvai pareiškimų rinkimas 2020 m. kovo 11 d. buvo prasidėjęs, kiekvienu atveju maksimalus rinkimo laikotarpis pratęsiamas šešiems mėnesiams.
            
            
               Tais atvejais, kai pritarimo iniciatyvai pareiškimų rinkimas prasidėjo laikotarpiu nuo 2020 m. kovo 11 d. iki 2020 m. rugsėjo 11 d., maksimalus rinkimo laikotarpis trunka iki 2021 m. rugsėjo 11 d.
            
            
               2)Komisija gali priimti įgyvendinimo aktus, kuriais pratęsiami 1 dalyje nurodyti maksimalūs pritarimo iniciatyvoms pareiškimų rinkimo laikotarpiai, jei po 2020 m. rugsėjo 11 d. dauguma valstybių narių arba kelios valstybės narės, kurių gyventojų skaičius sudaro daugiau kaip 35 % Sąjungos gyventojų, kovodamos su COVID-19 pandemija, toliau taiko priemones, kurios iš esmės apriboja organizatorių galimybes rinkti popierinės formos pritarimo pareiškimus ir informuoti visuomenę apie nebaigtas iniciatyvas. 
            
            
               Komisija gali priimti įgyvendinimo aktus, kuriais pratęsiamas maksimalus pritarimo pareiškimų rinkimo laikotarpis toms iniciatyvoms, kurioms pritarimo pareiškimų rinkimas nėra pasibaigęs kilus naujam COVID-19 protrūkiui, dėl kurio dauguma valstybių narių arba kelios valstybės narės, kurių gyventojų skaičius sudaro daugiau kaip 35 % Sąjungos gyventojų, turi imtis priemonių, kurių poveikio mastas tų iniciatyvų organizatoriams yra toks pat. 
            
            
               Tie įgyvendinimo aktai priimami laikantis 6 straipsnio 2 dalyje nurodytos patariamosios procedūros ir juose nurodomos susijusios iniciatyvos bei nauja jų rinkimo laikotarpio pabaigos data.
            
            
               Kiekvieno pratęsimo trukmė yra trys mėnesiai. 
            
            
               Siekiant įvertinti, ar tenkinamas pirmoje ir antroje pastraipose nustatytas reikalavimas, valstybės narės Komisijos prašymu pateikia jai informaciją apie priemones, kurių jos ėmėsi arba ketina imtis kovodamos COVID-19 pandemija. 
            
            
               3)Nedarant poveikio 1 ir 2 dalims, bendra rinkimo laikotarpio trukmė neviršija 24 mėnesių.
            
            
               4)Komisija informuoja organizatorius ir valstybes nares apie atitinkamoms iniciatyvoms taikomų terminų pratęsimą. Savo sprendimą ji paskelbia Reglamento (ES) 2019/788 4 straipsnio 3 dalyje nurodytame internetiniame registre.
            
            
               3 straipsnis
            
            
               Valstybių narių atliekamo pritarimo pareiškimų tikrinimo ir tvirtinimo terminų pratęsimas
            
         
         
            
               1)Nedarant poveikio Reglamento (ES) 2019/788 12 straipsnio 4 daliai ir Reglamento (ES) Nr. 211/2011 8 straipsnio 2 daliai, tais atvejais, kai valstybė narė mano, kad dėl priemonių, kurių ji ėmėsi kovodama su COVID-19 pandemija, nebus įmanoma užbaigti pritarimo konkrečiai iniciatyvai pareiškimų tikrinimo ir tvirtinimo per tose nuostatose nustatytą laikotarpį, ji gali pateikti pagrįstą prašymą leisti pratęsti tą laikotarpį. Toks prašymas pateikiamas Komisijai ne vėliau kaip likus vienam mėnesiui iki atitinkamo laikotarpio pabaigos. 
            
            
               2)Tais atvejais, kai gavusi pagal 1 dalį pateiktą prašymą, Komisija nustato, kad toje dalyje nurodyti reikalavimai yra tenkinami, ji priima įgyvendinimo aktą, kuriuo atitinkamai valstybei narei leidžiama pratęsti 1 dalyje nurodytus laikotarpius. Pratęsimas yra ne trumpesnis kaip vienas mėnuo ir ne ilgesnis kaip trys mėnesiai.
            
            
               Apie pratęsimą Komisija informuoja valstybę narę ir atitinkamos iniciatyvos organizatorius. Savo sprendimą ji paskelbia Reglamento (ES) 2019/788 4 straipsnio 3 dalyje nurodytame internetiniame registre.
            
            
               4 straipsnis
            
            
               Galiojančių iniciatyvų nagrinėjimo terminų pratęsimas
            
            
               1)Nedarant poveikio Reglamento (ES) 2019/788 14 straipsnio 2 daliai ir 15 straipsnio 1 daliai, tais atvejais, kai dėl priemonių, kurių valstybė narė, kurioje Europos Parlamentas arba Komisija ketina surengti atitinkamai viešąjį svarstymą arba susitikimą su organizatoriais, ėmėsi kovodama su COVID-19 pandemija, toms institucijoms nuo 2020 m. kovo 11 d. tapo sudėtinga surengti tą svarstymą arba susitikimą, jos jį surengia kai tik tai įmanoma padaryti atsižvelgiant į visuomenės sveikatos padėtį atitinkamoje valstybėje narėje. 
            
            
               2)Nedarant poveikio Reglamento (ES) 2019/788 15 straipsnio 2 daliai, tais atvejais, kai Europos Parlamentas pagal šio straipsnio 1 dalį atideda viešąjį svarstymą, Komisija pranešimą, kuriame išdėsto savo teisines ir politines išvadas dėl iniciatyvos, priima per tris mėnesius nuo viešojo svarstymo dienos.
            
            
               5 straipsnis
            
            
               Asmens duomenų saugojimo terminų pratęsimas 
            
            
               1)Nedarant poveikio Reglamento (ES) 2019/788 19 straipsnio 5 daliai, tais atvejais, kai pagal šio reglamento 2 ir 3 straipsnius pratęsiamas maksimalus pritarimo konkrečiai iniciatyvai pareiškimų rinkimo arba tikrinimo ir tvirtinimo laikotarpis, tam pačiam laikotarpiui pratęsiamas 21 mėnesio terminas, per kurį turi būti sunaikinti pritarimo pareiškimai ir jų kopijos. 
            
            
               2)Nedarant poveikio Reglamento (ES) 2019/788 19 straipsnio 8 daliai, tais atvejais, kai pagal šio reglamento 2, 3 ir 4 straipsnius pratęsiamas maksimalus pritarimo konkrečiai iniciatyvai pareiškimų rinkimo, tikrinimo ir tvirtinimo arba iniciatyvos nagrinėjimo laikotarpis, tam pačiam laikotarpiui pratęsiami terminai, per kuriuos pagal tą straipsnį turi būti sunaikinti e. pašto adresų įrašai. 
            
            
               6 straipsnis
            
            
               Komiteto procedūra 
            
            
               1)Komisijai padeda Europos piliečių iniciatyvos komitetas, įsteigtas pagal Reglamento (ES) 2019/788 22 straipsnį. 
            
            
               2)Kai daroma nuoroda į šią dalį, taikomas Reglamento (ES) Nr. 182/2011 4 straipsnis.
            
            
               7 straipsnis
            
            
               Įsigaliojimas
            
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Jis taikomas iki 2022 m. gruodžio 31 d.
            
            
               Šis reglamentas privalomas visas ir tiesiogiai taikomas visose valstybėse narėse.
            
         
         
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
         
         
            
                  
                     (1)
                  
                        OL C , , p. .
               
               
                  
                     (2)
                  
                        OL C , , p. .
               
               
                  
                     (3)
                  
                        2019 m. balandžio 17 d. Europos Parlamento ir Tarybos reglamentas (ES) 2019/788 dėl Europos piliečių iniciatyvos (OL L 130, 2019 5 17, p. 55).
               
               
                  
                     (4)
                  
                        2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
               
               
                  
                     (5)
                  
                        2011 m. vasario 16 d. Europos Parlamento ir Tarybos reglamentas (ES) Nr. 211/2011 dėl piliečių iniciatyvos (OL L 65, 2011 3 11, p. 1).